钦定古今图书集成/明伦汇编/氏族典/第106卷 > 裴休
## 钦定古今图书集成/明伦汇编/氏族典/第106卷 > 裴休

按《唐书裴休传》：“休字公美，孟州济源人。操守严正，擢
进士第，举贤良方正异等，历诸府辟署，入为监察御
史，更内外任。至大中时，以兵部侍郎领诸道盐铁转
运使。六年，进同中书门下平章事。奏宰相论政，自为
记付史官。进中书侍郎。秉政凡五岁，罢为宣武军节
度使，封河东县子。久之，由太子少保分司东都，复起”
历昭义、河东、凤翔、荆南四节度。卒，年七十四，赠太尉。
休不为皦察行，所治吏下畏信。能文章，书楷遒媚有
体法。为人酝藉，进止雍闲。宣宗尝曰：“休真儒者。”